Kjøpstedene i Sør-Trøndelag og Nord-Trøndelag fylker

Kjøpstedene i Sør-Trøndelag og Nord-Trøndelag fylker var en valgkrets i stortingsvalg fra 1921 til 1949. Kretsen omfattet kjøpstedene (byene) Trondheim og Levanger i Sør- og Nord-Trøndelag fylker, og hadde fem mandater på Stortinget.

Det prinsipielle skillet mellom byene og landet ble etablert allerede i grunnloven av 1814. Stortinget vedtok endringer i grunnloven i 1919 og i valgloven i 1920 for å gå over fra flertallsvalg til forholdstallsvalg. Mindre byvalgkretser ble slått sammen, så de kunne velge flere representanter og praktisere forholdstallsvalg. De enkelte byene ble ikke lenger navngitt i grunnloven, men samlet fylkesvis.

Trondheim og Levanger, som hadde valgt sammen siden midten av 1800-tallet, merket endringene ved at enmannskretsene, innført i 1905, ble avskaffet, og at det samlede antallet representanter økte fra fire til fem.

Levanger var en av landets minste kjøpsteder. I 1945 var Levanger mindre enn de to ladestedene Steinkjer og Namsos, som valgte sammen med landdistriktene i Nord-Trøndelag fylke.Dybsjord, Arnold (1949). Norges grunnlovsbestemte representasjonsordning av 1814 […]. Vedlegg 1 til innstilling I fra Valgordningskommisjonen av 1948. s. 20–23. Utgitt i Innstillinger og betenkninger fra kongelige og parlamentariske kommisjoner, departementale komitéer m.m., nr. 1, 1949. Stortingets valgordningskommisjon av 1948 mente at enkelte av byvalgkretsene var unaturlige, noe som ble et av argumentene for å avskaffe dem.Den grunnlovbestemte valgordning. Innstilling I fra Valgordningskommisjonen av 1948. s. 22–24. Utgitt i Innstillinger og betenkninger fra kongelige og parlamentariske kommisjoner, departementale komitéer m.m., nr. 1, 1949.

Byvalgkretsene ble avskaffet ved grunnlovsendring i 1952, og byene har siden stortingsvalget i 1953 stemt sammen med landdistriktene i sine respektive fylker.

 Se også 
Liste over stortingsrepresentanter for Trondheim og Levanger (1921–1953)

 Referanser 
Grunnlovsbestemmelse av 12. des. 1952, §58: «Ethvert Fylke med sine Byer udgjør et Valgdistrikt. […]». Den nye grunnlovsbestemmelsen kom til første gang til anvendelse ved stortingsvalget i 1953. 


Kategori:Etableringer i 1921
Kategori:Opphør i 1953
Kategori:Valgdistrikter ved Stortingsvalg
Kategori:Trøndelags historie